

**OBRAZLOŽENJE PRIJEDLOGA FINANCIJSKOG PLANA ZA 2025. I PROJEKCIJE ZA 2026. I 2027.**

Listopad, 2024.

**Sažetak djelokruga rada Dječjeg vrtića**

Dječji vrtić „Tratinčica“ Koprivnica je javna ustanova za njegu, odgoj i obrazovanje predškolske djece koja djelatnost predškolskog odgoja obavlja kao javnu službu.

Osnivač i vlasnik Dječjeg vrtića je Grad Koprivnica.

Sjedište vrtića je u Koprivnici, Trg podravskih heroja 7.

Vrtić je uvršten u mrežu predškolskih ustanova Koprivničko-križevačke županije.

Svoju redovnu djelatnost vrtić organizira kroz rad 13 jasličkih i 29 vrtićkih skupina tj. sveukupno 40 odgojnih skupina. Prostorni kapaciteti u kojima se odvija odgojno-obrazovni rad razmješteni su na devet lokacija u gradu Koprivnici te na 3 u prigradskim naseljima Vinica, Reka i Starigrad.

Radno vrijeme vrtića je od 6:00 do 16:30 sati za korisnike primarnog programa.

U Dječjem vrtiću Tratinčica trenutno je zaposleno 170 djelatnika.

Rad vrtića odvija se u slijedećim objektima:

Objekt vrtića «Tratinčica», Trg podravskih heroja 7 (6 odgojnih skupina)

Objekt jaslica «Bubamara», Trg podravskih heroja 7 (4 odgojne skupine)

Objekt vrtića «Ivančica», Starčevićeva ul. 41a (3 odgojne skupine)

Objekt jaslica «Bombončić«, Trg podravskih heroja 7 ( 2 odgojne skupine)

Objekt vrtića «Loptica», Ul. Ivana Generalića 4 (6 odgojnih skupina)

Objekt jaslica i vrtića «Zvjezdica», Ul. Franje Mraza 24 (6 odgojnih skupina)

Objekt vrtića i jaslica «Vjeverica», Vinica 67 (4 odgojne skupine)

Objekt vrtića «Pčelica», Opatička ul. 9 (2 odgojne skupine)

Objekt vrtića «Kockica», Trg J. J. Strossmayera 3 (1 odgojna skupina)

Objekt vrtića «Lastavica» Reka, Starogradska 13a ( 1 odgojna skupina)

Objekt jaslica i vrtića „Crvenkapica“ , Trg Žarka Dolinara 12 (4 odgojne skupine)

Objekt jaslica i vrtića «Jabučica» , Krešimirova ulica 30/1, Starigrad (3 odgoje skupine)

**ZAKONSKA OBVEZA**

Zakonom o proračunu (Narodne novine 144/21.) propisana je obveza izrade Financijskog plana.

Sadržaj Financijskog plana definiran je člankom 33. Zakona o proračunu NN 144/21 te se sastoji od:

**Opći dio**

– sažetak Računa prihoda i rashoda

– sažetak Računa financiranja

– Rezultat razdoblja s prenesenim rezultatom

(1) Račun prihoda i rashoda financijskog plana sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

(2) U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

(3) Raspoloživa sredstva iz prethodnih godina (višak/manjak prihoda i rezerviranja) iskazan je prema ekonomskoj klasifikaciji i prema izvorima financiranja.

**Posebni dio**  sastoji se od plana rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

1. **OBRAZLOŽENJE OPĆEG DIJELA FINANCIJSKOG PLANA**

Na 83. sjednici Upravnog vijeća Dječjeg vrtića Tratinčica, održanoj 30.10.2024. predlaže se Financijski plan za 2025. te projekcije za 2026. i 2027. u ukupnom iznosu za 2025. od 5.999.065,00 €.

**Financijskim planom Dječjeg vrtića Tratinčica za proračunsko razdoblje 2025.-2027. planira se sljedeće:**

1. **Sažetak računa prihoda i rashoda**

Ukupno planirani prihodi poslovanja za 2025. iznose 6.283.265 €, dok su za 2026. i 2027. planirani u ukupnom iznosu od 5.760.415 €.

Planirani rashodi poslovanja za 2025. iznose 5.975.065,00 € , dok su za 2026. i 2027. planirani u ukupnom iznosu 5.736.415,00 €. Rashodi za nabavu nefinancijske imovine za 2025. planiraju se u iznosu od 24.000,00 € te u istom iznosu planirani su i za 2026. i 2027.

Preneseni rezultat iz 2023. iznosi -14.632,01 €.

1. **Prihodi i rashodi prema ekonomskoj klasifikaciji**

**Ukupno planirani *Prihodi poslovanja*** za 2025. iznose 6.283.265,00 € dok su za 2026. i 2027. planirani u iznosu od 5.760.415,00 €.

Prihodi poslovanja planirani su prema sljedećim skupinama:

**63 - Pomoći iz inozemstva i od subjekata unutar općeg proračuna** planiraju se za 2025. u iznosu od 30.800,00 € a odnose se na pomoći od Ministarstva za financiranje didaktike potrebne za provedbu verificiranih programa i stručno usavršavanje odgojitelja i stručnih suradnika koji provode te programe, i uplatu sredstava za projekt Erasmus+ što je sukladno ugovoru o financiranju. Za razdoblje 2026. i 2027. planirana su u iznosu od 26.500,00 €.

**64 – Prihodi od imovine** planiraju se za razdoblje 2025.-2027. u iznosu od 195,00 € a očekuju se naplata od kamata za nepravovremeno plaćanje računa.

**65 - Prihodi od upravnih i administrativnih pristojbi, pristojbi po posebnim propisima i naknada** planiraju se za 2025. u iznosu od 841.000,00 € a odnose se na obračun boravka djece u Vrtiću. Za razdoblje 2026. i 2027. planiraju se u iznosu od 746.000,00 €.

6**6 - Prihodi od prodaje proizvoda i robe te pruženih usluga** planiraju se za razdoblje 2025.-2027. u iznosu od 28.100,00 € a odnose se na prihod ostvaren od najma prostora raznim udrugama i klubovima te od obustava na plaći zaposlenika za topli obrok.

**67 - Prihodi iz nadležnog proračuna** planiraju se za 2025. u iznosu od 5.382.905,00 € a odnose se na podmirenje materijalnih rashoda financiranih iz proračuna osnivača. Za 2026. i 2027. planiraju se u iznosu od 4.959.355,00 €.

**68 - Kazne, upravne mjere i ostali prihodi** za razdoblje 2025.-2027. planiraju se u iznosu od 265,00 €.

**Ukupno planirani *rashodi poslovanja* i *rashodi za nabavu nefinancijske imovine*** za 2025. iznose 5.999.065,00 € dok za 2026. i 2027. planiraju se u iznosu od 5.760.415,00 €. Navedeni rashodi planiraju se prema sljedećim skupinama:

**31 - Rashodi za zaposlene**

Ukupno planirani rashodi za zaposlene u razdoblju 2025.-2027. iznose 4.874.055,00 € a njih čine plaće za redovan i prekovremeni rad, doprinosi za obvezno i zdravstveno osiguranje te ostali rashodi za zaposlene.

**32 - Materijalni rashodi**

Ukupno planirani materijalni rashodi za 2025. iznose 1.079.650,00 € dok za 2026. i 2027. planiraju se u iznosu od 862.300,00 €. Navedene rashode čine naknade troškova zaposlenima, rashodi za materijal i energiju, rashodi za usluge i ostali nespomenuti rashodi poslovanja.

**34 - Financijski rashodi** planiraju se za razdoblje 2025.-2027. u iznosu od 60,00 € a odnose se na bankarske usluge.

**38 – Rashodi za donacije, kazne, naknade šteta i kapitalne pomoći** planiraju se za 2025. u ukupnom iznosu od 21.300,00 € a odnose se na financiranje honorara voditeljica igraonica sukladno Ugovorima sklopljenih između Vrtića i Dječjeg kluba Tratinčica.

**42 - Rashodi za nabavu proizvedene dugotrajne imovine** za 2025. planiraju se u iznosu od 24.000,00 € isto kao i za 2026. i 2027. Navedeni rashodi odnose se nanabavu uredske opreme i namještaja, opreme za održavanje i zaštitu, uređaje, strojeve i opremu za ostale namjene.

1. **Prihodi i rashodi prema izvorima financiranja**

**PRIHODI**

Opći prihodi i primici (izvor 11), ostvareni od strane osnivača za razdoblje 2025. planiraju se u iznosu od 5.149.355,00 € a u 2026. i 2027. planiraju se u iznosu od 4.759.355,00 €.

Vlastiti prihodi (izvor 23) za razdoblje 2025. -2027. planiraju se u iznosu od 28.000,00 € a odnose se na prihode ostvarene od najma i obustave zaposlenika za topli obrok.

Prihodi za posebne namjene (izvor 42) planiraju se u iznosu od 841.460,00 € za 2025., a u 2026. i 2027. u iznosu od 746.460,00 €. Obuhvaćaju prihode ostvarene od uplate roditelja za boravak djece u Vrtiću.

Prihodi od pomoći iz drugih proračuna (izvor 51) za 2025. planiraju se u iznosu od 233.550,00 € a odnose se na fiskalnu održivost dječjih vrtića, odnosno sufinanciranje materijalnih rashoda od strane Države te pomoć od Središnjeg državnog ureda za demografiju i mlade za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole. Za razdoblje 2026. i 2027. planiraju se sredstva u iznosu od 200.000,00 €.

Prihodi od pomoći (izvor 55) obuhvaćaju pomoć od Ministarstva za sufinanciranje materijalnih rashoda za djecu s teškoćama, darovitu djecu i djecu predškolskog uzrasta te uplatu sredstava za provođenje Erasmus+ projekta sukladno ugovoru o financiranju, a planirani su u ukupnom iznosu za 2025. od 30.800,00 € dok se za 2026. i 2027. planiraju u iznosu od 26.500,00 €.

Donacije – (izvor 62) planirane su za proračunsko razdoblje 2025.-2027. u iznosu od 100,00 €.

**RASHODI**

Općim prihodima i primicima (izvor 11) financirani su rashodi za zaposlene, uredski materijal i ostali materijalni rashodi te se za 2025. planiraju u iznosu od 4.859.355,00 € dok za 2026. i 2027. planirani su u iznosu od 4.759.355,00 €.

Vlastitim prihodima (izvor 31) financirani su rashodi za uredski materijal i ostali materijalni rashodi te materijal i sirovine koji su planirani za razdoblje 2025.-2027. u iznosu od 28.000,00 €.

Prihodima za posebne namjene (izvor 42) financirani su rashodi poslovanja i rashodi za nabavu nefinancijske imovine koji se za 2025. planiraju u iznosu od 851.460,00 € a za 2026. i 2027. planiraju se u iznosu od 746.460,00 €.

Pomoćima iz drugih proračuna (izvor 51) financiraju se rashodi za zaposlene u vidu fiskalne održivosti dječjih vrtića te dobivenom pomoći od Središnjeg državnog ureda za demografiju i mlade, osiguravaju se sredstva za isplatu donacije Dječjem klubu Tratinčica koji organizira skraćene programe za djecu predškolske dobi. Planirana sredstva za 2025. iznose 216.050,00 € a za 2026. i 2027. planiraju se u iznosu od 200.000,00 €.

Pomoćima (izvor 55) financiraju se materijalni rashodi za djecu obveznike predškole, darovite djece i djece s posebnim potrebama, te projekt Erasmus + a planiraju se za 2025. u iznosu od 44.100,00 € dok u 2026. i 2027. planiraju se u iznosu od 26.500,00 €.

Donacijama (izvor 62) za razdoblje 2025. - 2027. planiraju se financirati rashodi za uredski materijal.

1. **Rashodi prema funkcijskoj klasifikaciji**

Rashodi prema funkcijskoj klasifikaciji za 2025. planiraju se u iznosu od 5.999.065,00 € a za 2026. i 2027. planiraju se u iznosu od 5.760.415,00 €.

1. **Raspoloživa sredstva iz prethodnih godina**

Planirani rezultat poslovanja (konto 92) na kraju 2024. prema tablici 1. članak 3. iznosi -168.130,00 € a prema izvorima financiranja (tablica 2. članak 3.) sastoji se od:

* Izvor 11 Opći prihodi i primici -205.565,00
* Izvor 42 Prihodi za posebne namjene 60.000,00
* Izvor 41 Pomoći iz drugih proračuna -14.565,00
* Izvor 55 Pomoći - proračunski korisnici -8.000,00

Svi navedeni manjkovi podmireni su tijekom 2024. a ostvareni višak prihoda za posebne namjene na kraju 2024. planira se utrošiti za materijalne rashode u 2025.

1. **OBRAZLOŽENJE POSEBNOG DIJELA PRORAČUNA**

**Djelokrug rada, programi i aktivnosti**

Dječji vrtić „Tratinčica“ stvara primjerene uvjete za rast i razvoj djece, te dopunjuje obiteljski odgoj svojom otvorenošću i uspostavlja djelatnu suradnju s roditeljima i neposrednim dječjim okruženjem.

Predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi te je nadopuna obiteljskom odgoju.

Prijedlogom koncepcije razvoja predškolskog odgoja i Programskim usmjerenjem odgoja i obrazovanja predškolske djece istaknuta je sloboda inicijative u stvaranju i provođenju programa rada s predškolskom djecom, gdje svako dijete ima pravo na razvoj usklađen s njegovim individualnim mogućnostima i sposobnostima.

Objavljivanjem Pravilnika o sadržajima i trajanju programa predškole (NN 107/14), predškola je postala obvezna za djecu u godini prije polaska u osnovnu školu. Odluka o obveznosti leži u potrebi izjednačavanja uvjeta započinjanja školovanja kao i osiguravanje kontinuiteta u odgoju i obrazovanju. Pravilnik o sadržaju i trajanju programa predškole u čl.3 st.3 govori da se djeca koja su uključena u redovite programe u dječjim vrtićima sadržaji programa predškole provode u sklopu redovitog programa. Preporučuje se da se program predškole provodi u prijepodnevnim satima.

Dječji vrtić Tratinčica ima verificirani program od 14. rujna 2015. godine te se ciljevi i zadaci ovog programa implementiraju u redovni program.

U kraćem programu, program predškole provodi se u trajanju 250 sati godišnje u vremenskom razdoblju od listopada 2024. do kraja svibnja 2025. godine, u popodnevnim satima u prostorima Dječjeg vrtića „Tratinčica“ (koji je opremljen u skladu s DPS-om predškolskog odgoja).

Financijskim planom za 2025. Dječji vrtić Tratinčica planira 5.981.465,00 € raspoređenih na program predškolskog odgoja.

**PROGRAM 3001 PROGRAM PREDŠKOLSKOG ODGOJA**

**Aktivnost A300101 Odgojno i administrativno tehničko osoblje – D.V. „Tratinčica“**

Ovom aktivnošću financiraju se rashodi za zaposlene, materijalni rashodi i rashodi za nabavu nefinancijske imovine.

Planirana sredstva za 2025. iznose 5.077.205,00 € a za 2026. i 2027. planiraju se u iznosu od 4.961.155,00 € . Navedena aktivnost najvećim dijelom financira se iz općih prihoda i primitaka Grada Koprivnice (izvor 11), a osim navedenog, rashodi za fiskalnu održivost dječjih vrtića financiraju se iz izvora 51. Rashodi za naknadu za nezapošljavanje osoba s invaliditetom financiraju se iz izvora 42 – prihodi za posebne namjene.

**Aktivnost A300104 Predškola – D.V. „Tratinčica“**

Za razdoblje 2025.-2027. unutar ove aktivnosti planiraju se rashodi u ukupnom iznosu od 24.700,00 €, a odnose se na plaće zaposlenika u maloj školi financirane iz izvora općih prihoda i primitaka (izvor 11) te nabavu didaktike za djecu s teškoćama u razvoju, darovite djece i djece predškolskog uzrasta financiranih od strane Ministarstva (izvor 55).

**Aktivnost A300105 Unapređenje standarda vlastiti prihodi**

Ovom aktivnošću osiguravaju se sredstva za financiranje: službenih putovanja, stručno usavršavanje zaposlenika, uredski i ostali materijal, energiju, materijal za tekuće i investicijsko održavanje, usluge telefona, pošte i prijevoza, usluge tekućeg i investicijskog održavanja, komunalne usluge, računalne usluge, zdravstvene usluge, intelektualne usluge, ostale usluge, ostale nespomenute rashode poslovanja, premije osiguranja, članarine i norme te nabavka postrojenja i opreme .

Za 2025. planiraju se sredstva u iznosu od 879.560,00 € a za 2026. i 2027. planira se iznos od 774.560,00 €. Financiranje rashoda unutar ove aktivnosti planira se iz Vlastitih prihoda (izvor 31), prihodima za posebne namjene (izvor 42), pomoćima (izvor 55) i donacijama (izvor 62).

Financijskim planom za 2025. Dječji vrtić Tratinčica planira 17.600,00 € raspoređenih na program Erasmus+

**PROGRAM 6002 ERASMUS +**

**Aktivnost A600212 Erasmus+ KA 121-SCH-000225323**

Planirani rashodi za 2025. iznose 17.600,00 € a odnose se na službena putovanja i edukacije odgojno obrazovnog osoblja u skladu s Ugovorom o financiranju Projekta. Sredstva su osigurana od strane EU institucija (izvor 55).

**Ciljevi provedbe programa i pokazatelji uspješnosti**

Temeljna uloga predškolskog odgoja i obrazovanja odnosi se na stvaranje uvjeta za potpun i skladan razvoj djetetove osobnosti kao i doprinos kvaliteti njegova odrastanja.

Svrha je predškolskog odgoja i obrazovanja osigurati takve uvjete koji jamče razvoj svih sposobnosti svakog djeteta te osiguravaju jednake mogućnosti svoj djeci.

U ustanovama predškolskog odgoja i obrazovanja stvaraju se materijalni i kadrovski uvjeti te društveno okružje za kvalitetan život djeteta.

Kako bi se moglo odgovoriti na sve odgojno-obrazovne izazove koje donosi suvremeno društvo i nove spoznaje u psihološko-pedagoškom području, potrebno je redovito stručno usavršavanje svih djelatnika vrtića. Obzirom na veliku pojavu raznih oblika online usavršavanja, kvaliteta istih se smanjila. Stoga se orijentiramo na višednevne stručne tečajeve koje nude mnogo više povezivanja znanja i vještina.

Obzirom na sve veću pojavu specifične problematike, nužno je educirati odgojitelje i stručne suradnike za specijalizirana područja. U narednim godinama ćemo se usmjeriti na specijaliziranje u području terapije igrom, STEM, umjetnosti i sporta.

Specijalizirane edukacije prethodit će povećanju raznolikosti vrtićkog programa. To se nastoji postići organiziranjem, uz redovni, različitih dodatnih programa kako bi se djeci omogućila dostupnost raznim aktivnostima i programima u poznatom okruženju te roditeljima olakšalo organizaciju djetetovih i vlastitih aktivnosti.

1. veljače 2024. godine smo dobili Erasmus + akreditaciju za razdoblje do 31. prosinca 2027. godine. Njome ćemo osigurati kontinuitet u provedbi projekata, ali i višednevnih edukacija zaposlenika iz područja terapije igre, STEM, umjetnosti i sporta.

Kako bismo što efikasnije održavali poslovne procese važno nam je povezati dislocirane objekte na način da povećamo broj službenih vozila. Idealno bi bilo da su to električna vozila, s obzirom na naš status eko škole, bez obzira radi li se o manjim automobilima ili romobilima.

**Pokazatelji uspješnosti programa koji se financiraju:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna**  **Vrijednost**  **2023.** | **Vrijednost**  **2024.** | **Ciljana vrijednost 2025.** | **Ciljana vrijednost**  **2026.** | **Ciljana vrijednost 2027.** |
| Povećanje broja stručnog usavršavanja zaposlenika na višednevnim stručnim tečajevima | Razvoj kompetencija zaposlenika u predškolskoj ustanovi | Broj polaznika usavršavanja | 91 | 40 | 40 | 40 | 40 |
| Povećanje broja stručnih edukacija odgojno-obrazovnih djelatnika | Stručno specijaliziranje određenog područja rada | Broj polaznika usavršavanja | 5 | 6 | 6 | 8 | 8 |
| Povećanje broja skupina s cjelodnevnim posebnim programom | Organiziranje cjelodnevnih posebnih programa | Broj skupina | 5 | 5 | 6 | 7 | 8 |
| Kontinuitet u odobravanju i provedbi Erasmus+ projekata | Uključenje u EU projekte za ustanove predškolskog odgoja | Broj projekata | 3 | 2 | 2 | 2 | 2 |
| Povećanje broja službenih vozila | Efikasnost povezivanja dislociranih objekata | Broj vozila | 1 | 1 | 1 | 1 | 1 |

Voditeljica računovodstva Ravnateljica Predsjednica Upravnog vijeća

Melita Markušić Sandra Oreški Petra Rožmarić